**Milorad Pupovac** (Ceranje Donje kraj Benkovca, 5. novembra 1955.), hrvatski lingvist i političar, dugugodišnji saborski zastupnik. Od osnutka Srpskog narodnog vijeća 1997. godine bio je njegov predsjednik, do 2019. kada je imenovan predsjednikom savjeta SNV-a.

Život
-----

Rođen je u Ceranju Donjem kraj Benkovca u braku seoskog veterinara Obrada i Mande. Ima još troje braće i sestara. Osnovnu školu je završio u Zadru, a gimnaziju u Zagrebu. Godine 1974. upisuje filozofiju i lingvistiku na Filozofskom fakultetu Univerziteta u Zagrebu koje završava 1979. 

Otac je Ozrena i Tihane. Ozren (r. 1977) je filozof i društveni teoretičar koji radi u Berlinu i u braku je s hrvatskom pop-pevačicom Vesnom Pisarović.

Jedan je od inicijatora osnivanja Tesla štedne banke, prve srpske banke u Hrvatskoj, u kojoj je predsednik Nadzornog odbora.

Karijera
--------

Godine 1982. dolazi na Odsek za lingvistiku Filozofskog fakulteta u Zagrebu u svojstvu istraživača, a zatim postaje asistent. Bavi se sociolingvistikom, psiholingvistikom i lingvističkom pragmatikom. Magistrirao je u Ljubljani 1984. Godine 1989, sa zvanjem docenta, postaje rukovodilac novoformirane Katedre za primjenjenu lingvistiku i orijentalne studije Filozofskog fakulteta u Zagrebu, da bi potom doktorirao filologiju. 

Autor je više radova i knjiga iz oblasti nauke o jeziku. Godine 1986. osnovao je časopis o jeziku "SOL" u kojem je bio glavni urednik do 1992. Godine 1996. boravio je kao istraživač u vašingtonskom centru Woodrow Wilson (eng: *Woodrow Wilson International Center for Scholars*), a 1998. i 1999. na Univerzitetu Kornel u Njujorku.

Član je Saveta levo orijentisanog časopisa Novi Plamen.

Politički angažman
------------------

Milorad Pupovac na izborima za članove Vijeća srpske nacionalne manjine Grada Zagreba, 2023.
Politički se angažuje 1989. godine u Udruženju za jugoslovensku demokratsku inicijativu, posle čega osniva Ligu socijaldemokrata, da bi tokom leta 1991. sa četrdesetak srpskih intelektualaca iz Hrvatske osnovao Srpski demokratski forum s ciljem sprečavanja rata i rešavanja konfliktne situacije u Hrvatskoj mirnim putem.

Na jednoj konferenciji održanoj u Hagu u jesen 1991. javno je podržao odvajanje Hrvatske od SFRJ. 

Početkom 1995. učestvovao je u osnivanju Samostalne srpske stranke, a potom i Akcije socijaldemokrata Hrvatske preko čije je izborne liste na parlamentarnim izborima 1995. izabran u Hrvatski sabor. 

Godine 1997. inicirao je osnivanje Srpskog narodnog vijeća kao političkog, savetodavnog i koordinativnog tela Srba u Republici Hrvatskoj. Na konstitutivnoj skupštini izabran je za predsednika. Iste godine njegova Samostalna srpska stranka se u Vukovaru pripojila novoosnovanoj Samostalnoj demokratskoj srpskoj stranci (SDSS) u kojoj je izabran za potpredsednika. 

Na parlamentarnim izborima 2000. osvojio je manje glasova od Milana Đukića iz Srpske narodne stranke i nedovoljno za ulazak u Hrvatski sabor.

Na petim parlamentarnim izborima 2003. godine po drugi put ulazi u Sabor preko liste SDSS-a u 12. izbornoj jedinici. U ovom mandatu bio je predsednik Odbora za međuparlamentarnu saradnju, član Odbora za ljudska prava i prava nacionalnih manjina, član Delegacije Hrvatskoga sabora u Zajedničkom parlamentarnom odboru Republike Hrvatske i Evropske unije, član Delegacije Hrvatskoga sabora u Parlamentarnoj skupštini Saveta Evrope, član Nacionalnog odbora i zamenik člana Delegacije Hrvatskoga sabora u Skupštini Zapadnoevropske unije. Od 2003. je član Veća srpske nacionalne manjine Grada Zagreba te član Saveta za nacionalne manjine Republike Hrvatske.

Na šestim parlamentarnim izborima 2007. godine treći put je izabran u Sabor. U šestom sazivu Sabora bio je predsednik Odbora za međuparlamentarnu saradnju, šef Delegacije Hrvatskoga sabora u Parlamentarnoj dimenziji Centralnoevropske inicijative, član Odbora za spoljnu politiku, član Odbora za unutrašnju politiku i nacionalnu bezbednost, član Odbora za ljudska prava i prava nacionalnih manjina, član Delegacije Hrvatskoga sabora u Zajedničkom parlamentarnom odboru Republike Hrvatske i Evropske unije, član Delegacije Hrvatskog sabora u Parlamentarnoj skupštini Saveta Evrope i član Nacionalnog odbora.

Na sedmim parlamentarnim izborima 2011. godine četvrti put je izabran u Sabor preko liste SDSS-a u 12. izbornoj jedinici. U aktuelnom sazivu je predsednik Odbora za spoljnu politiku, član Odbora za međuparlamentarnu saradnju, član Delegacije Hrvatskoga sabora u Zajedničkom parlamentarnom odboru Republike Hrvatske i Evropske unije i član Odbora za Ustav, poslovnik i politički sistem. Hrvatski sabor imenovao ga je 16. marta 2012. godine za jednog od dvanaest hrvatskih posmatrača u Evropskom parlamentu.

Odlikovanja
-----------

* Predsednik Republike Hrvatske Stjepan Mesić odlikovao ga je 2001. godine Redom hrvatskog pletera za doprinos razvoju demokratije i ugleda Republike Hrvatske..
* Beogradski centar za ljudska prava uručio mu je Nagradu "Kostantin Obradović" za unapređenje kulture ljudskih prava za 2010. godinu..

Dela
----

* *Lingvistika i ideologija* (1986)
* *Jezik i djelovanje* (1990)
* *Politička komunikacija* (1990)
* *Srpski jezik: odabrane teme za nastavu u osnovnim školama* (1998)
* *Čuvari imena: Srbi u Hrvatskoj i raspad Jugoslavije* (1999)

Vidi još
--------

* SDSS
* Srbi u Hrvatskoj

Spoljašnje veze
---------------

|  |  |
| --- | --- |
|  | U Wikimedijinoj ostavi nalazi se članak na temu: **Milorad Pupovac** |
|  | Na stranicama Wikicitata postoji zbirka osobnih ili citata o temi: ***Milorad Pupovac*** |

* Članci na hrvatskom internet portalu Indeks
* Članci na hrvatskom internet portalu Jutarnjeg lista Arhivirano 2012-08-19 na Wayback Machine-u